送胡汝明待制赴鎮桂林
作者：葛立方
朝代：宋

paragraphs: 今代人中傑，攄忠久贊襄。
摛文揮鏤管，積學儷青箱。
體道經爲笥，臨機智作囊。
威名知草木，義勇震戎羌。
玄女傳符舊，黄公授略長。
投壺祭征虜，納策蔡中郎。
暫解淮西印，來浮霅水航。
求田多好畤，卜宅類清漳。
寄興紅塵外，追歡錦瑟旁。
醉酣容偃鼠，吟詠許寒螿。
邂逅升徐榻，夤緣上孔堂。
周旋略名分，眄睞沐謙光。
細札俄頒命，真儒起幹方。
地寬連五嶺，權重讋三梁。
油戟明朝日，銛戈耿夜霜。
桂林飄黝粒，荔蒲劈瓊房。
來暮歌廉袴，遄歸覲舜裳。
謀謨多妙簡，夢想獨難忘。
烏府思忠藎，丹墀渴對揚。
一言蘇品類，三接屈皇王。
沙水猶含凍，江梅漸放香。
行行携部曲，去去背雲鄉。
劈箭飛征櫂，牽繩黯別腸。
平居膺刻畫，祖送倍淒涼。
睿意興邦急，人材敵國强。
竚觀揚渙號，爰立上巖廊。
談笑妖氛靜，經綸寶祚昌。
小人簪履舊，枯卉徯春陽。